NARIADENIE KOMISIE (ES) č. 107/2006
z 20. januára 2006
o poskytovaní dovozných certifikátov pre konzervy so šampiňónmi na žiadosti podané od 1. januára do 31. decembra 2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2201/96 z 28. októbra 1996 o spoločnej organizácii trhu s výrobkami zo spracovaného ovocia a zeleniny (1),
so zreteľom na nariadenie Komisie (ES) č. 1864/2004 z 26. októbra 2004 o otvorení a spôsobe riadenia tarifných kvót na konzervy so šampiňónmi dovezené z tretích krajín (2), a najmä na jeho článok 10 ods. 2,
keďže:
(1)
Množstvá, pre ktoré boli podané žiadosti o certifikáty zo strany tradičných dovozcov a nových dovozcov od 2. do 6. januára 2006 v zmysle článku 8 ods. 1 a 2 nariadenia (ES) č. 1864/2004, presahujú množstvá dostupné pre produkty, ktoré pochádzajú z Číny.
(2)
Je potrebné určiť, v akom rozsahu sa môžu uspokojiť žiadosti o certifikáty odoslané Komisii 16. januára 2006, ako aj stanoviť, podľa kategórií dovozcov a podľa pôvodu produktov, dátumy, do ktorých je potrebné poskytnutie certifikátov odložiť,
PRIJALA TOTO NARIADENIE:
Článok 1
Žiadosti o certifikáty na dovoz v zmysle článku 4 nariadenia (ES) č. 1864/2004, podané od 2. do 6. januára 2006 a odoslané Komisii 16. januára 2006, sú splnené do výšky percentuálnych pomerov požadovaných množstiev uvedených v prílohe I tohto nariadenia.
Článok 2
Pre dotknuté kategórie dovozcov a pôvodu sa žiadosti o certifikáty na dovoz v zmysle článku 4 nariadenia (ES) č. 1864/2004 na obdobie od 1. januára do 31. decembra 2006, podané po 6. januári 2006, ale pred dátumom uvedeným v prílohe II tohto nariadenia, zamietajú.
Článok 3
Toto nariadenie nadobúda účinnosť 21. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. januára 2006